Excellenti domine sue B[lanchie] comitisse Trecensi palatine et carissimo nepoti suo Theobaldo comiti Campanie, Scolastica comitissa Viennensis et Matisconensis salutem et promtam ad obsequia voluntatem. Noverit discretio vestra quod ego, de assensu et voluntate comitis Willelmi et filiorum meorum Girardi et Henrici in abbatia Miratorii mihi sepulturam elegi, et eidem abbatie tam de mea quam mariti mei comitis Willelmi et filiorum meorum Girardi et Henrici voluntate et assensu, reditus quos in nundinis vestris habeo videlicet centum quinquaginta libras quamdiu vixero assignavi. De aliis autem reditibus viginti libras annui et perpetui reditus volentibus et laudantibus comite Willelmo et filiis meis supradictis Girardo et Henrico in perpetuam eleemosynam contuli ecclesie supradicte. Post decessum autem meum prefati reditus ad comitem vel ad filios meos sine contradictione revertentur, exceptis predictis viginti libris que predicte ecclesie in perpetuum remanebunt. Preterea concessimus ego videlicet Scolastica et comes Willelmus et filii mei Girardus et Henricus quod ecclesia predicta in primis duobus annis pro remedio anime mee et antecessorum meorum prefatos reditus percipiet in integrum quicquid de me contigerit. Et ut in perpetuum ratum habeatur, rogamus vos ut hoc ipsum mandari scripto faciatis et sigillo vestro muniri dominum abbatem de Miratorio ex parte nostra investiatis. Actum anno Domini Mo CCo XVIIIo, XVII kal. januarii.